Diari Oficial de la Generalitat Valenciana


Sumari del DOGV 4832, del 01-09-2004 (2004/8789)

ORDE de 26 de juliol de 2004, del conseller de Cultura, Educació i Esport, per la qual es convoquen diferents tipus d'ajudes i beques per al foment de la investigació científica i el desenvolupament tecnològic a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4832

Data del DOGV
:   01-09-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/8789


Data del document
:   26-07-2004

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * investigació científica
    * centre d'investigació
    * enginyer
    * personal d'investigació
    * assignació per estudis
    * suport econòmic
    * professió de l'urbanisme

ORDE de 26 de juliol de 2004, del conseller de Cultura, Educació i Esport, per la qual es convoquen diferents tipus d'ajudes i beques per al foment de la investigació científica i el desenvolupament tecnològic a la Comunitat Valenciana. [2004/8789]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desenrotllar l'actuació de la Generalitat en esta matèria i les finalitats essencials que han de perseguir estes activitats de foment i de coordinació, incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
D'acord amb el que disposa la dita llei, el Programa 542.50 €Promoció de la Investigació- que s'inclou en els Pressuposts de la Generalitat Valenciana per a cada exercici, establix i dota un sistema d'ajudes a la investigació que té entre els seus objectius bàsics incrementar els mitjans humans del sistema valencià de ciència i tecnologia, tot facilitant la formació, el perfeccionament, la intercomunicació del personal investigador i la difusió dels resultats de la investigació, entre altres actuacions.
  
Així mateix, el Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el registre de fitxers informatitzats en l'àmbit de l'administració de la Generalitat Valenciana, el Decret 87/2002, de 30 de maig, del Govern Valencià, pel qual es regula la utilització de la signatura electrònica avançada en la Generalitat Valenciana i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, establixen i regulen la utilització de mitjans telemàtics en les actuacions administratives, i es considera expressament les ajudes que esta orde contempla com a procediments i tràmits susceptibles de tramitació a través del Registre Telemàtic de la Generalitat.
  
Per tot això, fent ús de les atribucions que em conferix l'article 35 de la Llei de Govern Valencià i el Decret 115/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport,
  
ORDENE
  
Primer
  
Es convoquen les beques i ajudes que tot seguit es relacionen, i s'aproven les bases per les quals es regix la seua concessió, que s'inclouen com a annexos de la present orde:
  
a) Beques per a la formació de personal investigador de caràcter predoctoral (annex II).
  
b) Ajudes per a estades de becaris predoctorals en centres d'investigació ubicats fora de la Comunitat Valenciana (annex III).
  
c) Ajudes per a estades en centres d'investigació fora de la Comunitat Valenciana, dirigides a professors i investigadors de les universitats i centres d'investigació i a doctors recents (annex IV).
  
d) Ajudes per a estades d'investigadors invitats en universitats i altres centres d'investigació ubicats a la Comunitat Valenciana (annex V).
  
e) Beques per a la formació de personal tècnic de suport a la investigació (annex VI).
  
Segon
  
Esta convocatòria recull les accions a desplegar durant l'any 2005. Les beques i ajudes d'esta convocatòria es sufraguen a càrrec dels Pressuposts de la Generalitat Valenciana per a l'any 2005, programa pressupostari 542.50 €Promoció I+D+I, capítol IV, línies de subvenció T4015000, T4016000 i T4017000, per un import global màxim de 5.944.440€, import que inclou el gasto previst per a les renovacions per a l'exercici 2005 de les beques per a la formació de personal investigador de caràcter predoctoral i de les beques per a la formació de personal tècnic de suport a la investigació concedides a l'empara de convocatòries anteriors. Les concessions estan condicionades a l'existència de crèdit adequat i suficient per a això en els pressuposts de la Generalitat Valenciana per a l'any 2005, i s'ha de publicar en el Diari Oficial de la Generalitat Valenciana a este efecte, orde del conseller de Cultura, Educació i Esport en la qual es determina l'aplicació pressupostària i la quantia global màxima que servix de suport a esta. El pagament anticipat és possible si la Llei de Pressuposts de la Generalitat Valenciana per a l'any 2005 així ho establix.
  
DISPOSICIONS FINALS
  
Primera
  
Es faculta el director general d'Universitats i Investigació perquè dicte les resolucions necessàries per a l'aplicació, desplegament i interpretació de la present orde, i es delega en ell la competència per a resoldre la concessió o la denegació de les beques i ajudes a què fa referència esta convocatòria.
  
Segona
  
La present orde entra en vigor l'endemà de la seua publicació en el Diari Oficial de la Generalitat Valenciana. El termini de presentació de sol·licituds és el que establix l'annex sobre les normes generals de procediment.
  
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, contra la present orde, que esgota la via administrativa, es pot interposar recurs potestatiu en reposició o plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició s'ha d'interposar davant el conseller de Cultura, Educació i Esport en el termini d'un mes comptador des de l'endemà de la publicació de la present orde en el Diari Oficial de la Generalitat Valenciana.
  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació de la present orde en el Diari Oficial de la Generalitat Valenciana.
  
València, 26 de juliol de 2004
  
El conseller de Cultura, Educació i Esport
  
ESTEBAN GONZÁLEZ PONS
  
ANNEX I
  
Normes generals de procediment, d'aplicació a tots els annexos de la present orde
  
1. Objecte i àmbit
  
L'objecte de la present orde de convocatòria d'ajudes és regular el procediment de concessió, en règim de publicitat, objectivitat i concurrència competitiva, de les beques i ajudes que s'especifiquen en els respectius annexos, amb atenció especial i prioritària a les necessitats de les universitats públiques valencianes.
  
2. Presentació de sol·licituds i termini
  
1. Els models d'impresos normalitzats (sol·licituds i altres documents) estan disponibles en l'adreça d'internet http://www.cult.gva.es/dgeui/homepage.htm.
  
Així mateix, i d'acord amb el que disposa el Decret 18/2004, de 13 de febrer, del Consell de la Generalitat, per a la tramitació dels procediments previstos en esta orde és possible la presentació de sol·licituds, escrits i comunicacions de forma telemàtica.
  
2. El termini de presentació de sol·licituds s'inicia l'1 de setembre de 2004 i finalitza el 30 de setembre de 2004.
  
3. Les sol·licituds i la documentació, així com qualsevol altre tipus de correspondència posterior, dirigides al director d'Universitats i Investigació, es presenten bé de forma telemàtica a través del Registre Telemàtic de la Generalitat, o bé en el Registre Auxiliar de la Direcció General d'Universitats i Investigació de la Conselleria de Cultura, Educació i Esport, o en qualsevol dels llocs i pels procediments a què fa referència l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
4. Sols s'admet una sol·licitud per persona o entitat sol·licitant per a cada una de les convocatòries que conté la present orde, llevat que en estes s'especifique una altra cosa.
  
3. Instrucció del procediment
  
1. L'òrgan encarregat de la instrucció del procediment és la Direcció General d'Universitats i Investigació que, d'ofici, acorda totes les actuacions necessàries per a la determinació, el coneixement i la comprovació de les dades per raó de les quals s'ha de dictar la resolució.
  
Si la sol·licitud no reunix els requisits exigits o la documentació aportada està incompleta o presenta errades per a esmenar, es requerix el sol·licitant en el lloc que ha assenyalat a efectes de notificacions, perquè, en el termini màxim de 10 dies hàbils, esmene la falta o acompanye els documents necessaris, amb l'advertiment que, si no es fa, es tindrà per desistit en la seua sol·licitud, d'acord amb el que disposen els articles 71.1 i 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb la resolució prèvia en la qual es declara esta circumstància i amb indicació dels fets produïts i de les normes que són d'aplicació.
  
Així mateix és possible la notificació telemàtica quan ho sol·liciten les persones interessades.
  
2. L'avaluació i la selecció de les sol·licituds es realitza tenint en compte exclusivament la documentació aportada en la sol·licitud, per la qual cosa es prescindix del tràmit d'audiència, segons el que disposa l'article 84 de la Llei 30/1992, de 26 de novembre.
  
3. L'arreplegada de la documentació presentada, per a les sol·licituds excloses, desistides o desestimades després de procés de selecció, es pot fer dintre dels sis mesos següents a la resolució definitiva de la convocatòria. La documentació no arreplegada transcorregut este termini pot ser destruïda.
  
4. Les ajudes objecte de regulació en esta orde no establixen cap vinculació laboral o administrativa, entre les persones beneficiàries i la Generalitat Valenciana.
  
4. Resolució de concessió de les ajudes i beques
  
1. Finalitzat el procés de selecció, la concessió o la denegació de les ajudes i beques es realitza per resolució del director general d'Universitats i Investigació, per delegació del conseller de Cultura, Educació i Esport. La resolució de concessió es publica en el Diari Oficial de la Generalitat Valenciana, i es consideren denegades les sol·licituds que no figuren en la relació. La motivació de la resolució que s'adopte queda acreditada en l'expedient.
  
2. El termini màxim per a resoldre les sol·licituds presentades i per a la concessió de les ajudes i beques que s'establix en la present convocatòria és de sis mesos a partir de la data de publicació en el Diari Oficial de la Generalitat Valenciana. El còmput d'este termini s'interromp durant el termini requerit per a l'esmena i millora de sol·licitud per part de la persona interessada. Transcorregut el dit termini sense que s'haja dictat resolució s'entén desestimada la sol·licitud de concessió d'ajuda, en els terminis previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les resolucions a què fan referència els apartats 3.1 i 4.1 del present annex esgoten la via administrativa i contra les quals es pot interposar, recurs potestatiu de reposició davant l'òrgan que va dictar l'acte, en el termini d'un mes comptador des de l'endemà de la publicació o de la notificació a la persona interessada de la resolució corresponent o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació o la notificació a la persona interessada de la resolució corresponent.
  
4. L'import de les ajudes o subvencions regulades en esta orde en cap cas pot ser d'una quantia tal que, aïlladament o en concurrència amb subvencions o ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de desplegar la persona beneficiària. En este cas, si la subvenció principal és de la Generalitat Valenciana, correspon el reintegrament de l'excés obtingut sobre el cost de l'activitat desplegada .
  
5. Obligacions de les persones beneficiàries
  
1. Les persones beneficiàries s'han d'ajustar a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
2. Les persones beneficiàries tenen l'obligació de realitzar l'activitat subvencionada en els termes de la resolució de concessió, i a justificar la seua realització en els terminis establits.
  
3. En particular, les persones beneficiàries tenen l'obligació de:
  
a) Realitzar l'activitat o adoptar el comportament que fonamenta la concessió de la subvenció. Qualsevol canvi que s'introduïxca en les condicions de realització de l'activitat ha de ser comunicat per a la seua autorització o denegació, si és el cas.
  
b) Acreditar, davant la Conselleria de Cultura, Educació i Esport la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda.
  
c) Facilitar les actuacions de control financer que corresponen a la Intervenció General de la Generalitat Valenciana, i altres òrgans de control de les institucions autonòmiques i de la Unió Europea, en relació amb les subvencions concedides.
  
d) Comunicar a la Direcció General d'Universitats i Investigació l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat.
  
e) Reintegrar, quan corresponga segons el que preveu esta orde, i en el termini d'un mes des de la notificació corresponent, els imports corresponent a les ajudes concedides, i trametre còpia del document acreditatiu del reintegrament a la Direcció General d'Universitats i Investigació.
  
f) Quan els beneficiàries siguen entitats privades que no estan en l'article 5 de la Llei d'Hisenda Pública de la Generalitat Valenciana: acreditar, si és el cas, que es troben al corrent de les obligacions tributàries i davant la Seguretat Social, amb caràcter previ al pagament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda, sobre la forma d'acreditar per part dels beneficiaris de les subvencions, l'exigència prevista en l'article 47.7 del text refós de la Llei d'Hisenda Pública de la Generalitat Valenciana. A estos efectes els beneficiaris han de presentar els oportuns certificats de complir amb les obligacions fiscals i amb Seguretat Social, referits a la data d'atorgament de les subvencions, expedits per la corresponent delegació de l'Agència Estatal d'Administració Tributària, per la Direcció Territorial d'Economia i Hisenda que corresponga i per la Direcció Provincial de la Tresoreria General de la Seguretat Social. Estan exonerades d'esta obligació les beques o ajudes destinades expressament a finançar estudis quan es percep directament per les persones individuals beneficiàries.
  
g) Quan les entitats beneficiàries han d'aportar, d'acord amb la legislació que els és d'aplicació, garanties per a la bestreta de les subvencions, la garantia consistirà en l'aval bancari per un import igual a la quantitat anticipada.
  
h) Fer constar en les memòries anuals que es redacten, així com en els treballs i les activitats realitzats, el patrocini de la Generalitat Valenciana.
  
i) Realitzar una declaració responsable que no estan sotmesos en les prohibicions previstes en l'article 13 de la Llei 38/2003, General de Subvencions.
  
6. Seguiment i control de les accions
  
1. El seguiment cientificotècnic de les ajudes concedides és competència del director general d'Universitats i Investigació, qui establix els procediments adequats per a això, i designa, si és el cas, els òrgans, les comissions o els experts que estime necessaris per a realitzar les oportunes actuacions de seguiment i comprovació de l'aplicació de l'ajuda.
  
2. Total alteració tant en les condicions tingudes en compte per a la concessió d'estes ajudes, com dels requisits i les condicions establits en la present convocatòria i, en tot cas, l'obtenció concurrent de subvencions o ajudes concedides per altres administracions o ens públics o privats, de qualsevol nacionalitat, pot donar lloc a la modificació de la resolució de concessió. La justificació dels gastos per quanties inferiors a la subvenció concedida fixada en la resolució de concessió, comporta la reducció de l'ajuda o, si és el cas, l'obligació de reintegrar la diferència.
  
3. L'incompliment total o parcial de qualsevol dels requisits i de les obligacions establits en la present orde i en la resta de normes que són d'aplicació, així com de les condicions que, si és el cas, s'establixen en la corresponent resolució de concessió, comporta, després de l'audiència a la persona interessada, l'inici d'un expedient de revocació total o parcial de l'ajuda concedida per part de la Direcció General d'Universitats i Investigació, i l'obligació de reintegrar esta junt amb els interessos legals corresponents, d'acord amb el que disposa l'article 47 de la Llei d'Hisenda Pública de la Generalitat Valenciana. En particular, són causes d'incompliment les següents:
  
a) Incompliment de l'obligació de justificar en els termes establits
  
b) Incompliment de la finalitat per a la qual va ser concedida la beca o ajuda
  
c) Quan resulte acreditada, a través del seguiment que de les accions subvencionades efectua la Direcció General d'Universitats i Investigació, la inadequació del gasto efectivament realitzat al proposat i a l'adjudicat.
  
4. Quan en l'exercici de les funcions d'inspecció o de control, es deduïxen indicis de la incorrecta obtenció, gaudi o destinació de la beca rebuda, els agents encarregats de les funcions poden acordar la retenció de les factures, documents equivalents o substitutius i de qualsevol altre document relatiu a les operacions en què es manifesten els dits indicis.
  
7. Cessió de dades
  
La participació en la present convocatòria implica l'acceptació de la cessió, a favor de les administracions públiques, de les dades que conté tant la sol·licitud presentada com, si és el cas, en la resolució de concessió, a efectes estadístics, d'avaluació i seguiment.
  
8. Pagament anticipat
  
Es poden pagar les ajudes amb anterioritat a la realització de l'actuació si ho preveu així la Llei de Pressuposts de la Generalitat Valenciana per al ?exercici 2005.
  
9. Compatibilitat de les ajudes
  
1. Qualsevol possible causa d'incompatibilitat ha de ser comunicada per part dels beneficiaris i/o pels organismes receptors de les persones becàries a la Direcció General d'Universitats i Investigació.
  
2. La concessió de beques regulades en la present orde no implica cap relació contractual, estatutària o administrativa amb l'entitat a la qual queda adscrita la persona becària, ni amb la Generalitat Valenciana, ni cap tipus de compromís per part d'estes en relació amb una posterior incorporació de la persona becària a la seua plantilla.
  
10. Suspensió de les beques
  
1. El director general d'Universitats i Investigació pot autoritzar l'ajornament de la incorporació de la persona becària a l'entitat receptora, a sol·licitud d'esta, per raons justificades, amb la conformitat del director o directora del projecte, per un període no superior a tres mesos des de la data indicada en la resolució de concessió. Si no s'incorpora una vegada acabat el termini concedit, s'entén que renúncia a la beca.
  
2. El director general d'Universitats i Investigació pot també concedir la interrupció temporal del gaudi de la beca a petició raonada de la persona interessada, sense percepció econòmica i amb la conformitat expressa del director o directora del projecte d'investigació i del representant legal en matèria d'investigació de l'entitat de destinació.
  
La interrupció per maternitat no pot ser superior a setze setmanes, amb l'única excepció de casos de part múltiple en què este termini es pot ampliar en dos setmanes més per cada fill a partir del segon. La dotació econòmica de la beca es manté en la seua totalitat mentre dure esta i el període interromput pot ser recuperat a efectes de completar el període màxim establit en la respectiva convocatòria, amb l'expressa sol·licitud prèvia de la persona interessada.
  
Les interrupcions per causa d'incompatibilitat de percepcions no poden ser superiors a sis mesos en el transcurs de la beca i les seues possibles renovacions i el període interromput també pot ser recuperat a efectes de completar el període màxim establit en la respectiva convocatòria, amb l'expressa sol·licitud prèvia de la persona interessada.
  
11. Renúncies i substitucions
  
1. Les renúncies o les baixes que es produïsquen han de ser comunicades a la Conselleria de Cultura, Educació i Esport dins del termini de deu dies des del moment en què es produïsquen.
  
2. Les renúncies o les baixes que es produïsquen entre les persones becàries de nova concessió, en els tres primers mesos del període de gaudi de la beca, es poden cobrir amb l'adjudicació de beques a les persones sol·licitants següents per l'orde de reserva establit, si és el cas, per resolució del director general d'Universitats i Investigació.
  
3. El període de gaudi de la beca, en els casos de substitució, s'establix en la resolució de concessió, i es pot prorrogar en els successius exercicis pressupostaris fins a completar el període màxim establit en la corresponent convocatòria, amb independència dels mesos que ha gaudit l'anterior o anteriors persones beneficiàries.
  
4. La renúncia a la beca per part de la persona becària de nova concessió que es produïx en els tres primers mesos de l'obtenció comporta l'obligació de tornar les quantitats rebudes pel citat concepte.
  
12. Responsabilitats
  
La Generalitat Valenciana no és responsable de l'actuació de la persona becària, o del personal investigador beneficiari de les ajudes, ni pels danys i perjuís que poden esdevenir, sempre que els dits danys i perjuís siguen imputables a este.
  
ANNEX II
  
Beques per a la formació de personal investigador de caràcter predoctoral
  
1. Objecte
  
L'objecte de la present convocatòria és la concessió de beques destinades a la formació predoctoral dels titulats superiors universitaris que desitgen realitzar una tesi doctoral, per mitjà de la incorporació a grups d'investigació de les universitats o d'altres entitats públiques o privades d'investigació amb personalitat jurídica pròpia i que no tinguen finalitat de lucre i estiguen ubicades a la Comunitat Valenciana.
  
2. Àmbit i modalitats
  
1. Les sol·licituds poden fer referència a tots els àmbits de les ciències, de les humanitats i de la tecnologia.
  
2. Es convoquen dues modalitats, diferenciades per la forma d'avaluació, d'este tipus de beques:
  
Modalitat A: per a alumnes amb els millors expedients acadèmics
  
Modalitat B: la resta de beques, la concessió de les quals es realitza d'acord amb els criteris i procediments que s'expressen tot seguit.
  
A estos efectes, les persones sol·licitants que reunixen els requisits previstos en els apartats 5.2.a) i 5.2.b) d'esta convocatòria, poden optar a les dos modalitats.
  
3. Duració de la beca
  
1. El període de gaudi de les beques s'establix en la resolució de concessió i finalitza, com a màxim, el 31 de desembre de 2005. Les beques es poden prorrogar en els successius exercicis pressupostaris, fins a un període màxim de quaranta-huit mesos, amb els requisits establits en l'apartat 14 del present annex.
  
2. Els períodes de gaudi d'altres beques homologables per la seua semblant quantia, procés de selecció i naturalesa es descomptaran del còmput total màxim previst en el paràgraf anterior.
  
4. Dotació de la beca
  
1. La dotació de la beca és de 1.100€ bruts mensuals que es lliuren a la persona beneficiària per mensualitats anticipades, sempre que siga possible. En aquells supòsits prevists en esta convocatòria que impliquen un guany econòmic a la persona beneficiària inferior al que correspon a un mes natural, la prestació econòmica és proporcional al dit període. Als pagaments realitzats se'ls aplica les corresponents retencions previstes en la normativa vigent.
  
2. A més, la beca inclourà una dotació addicional de 1.640€ anuals, que es lliura a favor de les entitats receptores de les persones becàries, que s'ha de destinar a:
  
a) La contractació d'una assegurança d'accidents corporals, una assegurança de responsabilitat civil i una assegurança d'assistència mèdica, pel període total de gaudi d'esta, llevat que la persona beneficiària tinga la corresponent cobertura de la Seguretat Social. L'assegurança d'assistència mèdica pot ser extensible al cònjuge i als fills de la persona beneficiària sempre que no tinguen cobertura de la Seguretat Social.
  
b) Quan siga el cas, les taxes dels cursos del programa de doctorat.
  
c) Els gastos derivats de la participació de la persona becària en congressos o jornades científiques, humanístiques o tecnològiques i del desplegament del treball de camp (accés a instal·lacions o consulta de fons bibliogràfics i documentals), en el marc del projecte d'investigació, i amb l'autorització del director o directora del projecte de tesi doctoral.
  
3. La dotació addicional es lliura a favor de l'entitat en un termini màxim de tres mesos des de la resolució de concessió de la beca corresponent.
  
4. En el cas de pròrroga de les beques en successius exercicis pressupostaris, la quantitat de la dotació addicional és proporcional al període de gaudi de la beca.
  
5. Amb data 1 de gener de 2005 s'actualitza a les quanties assenyalades en els apartats anteriors la dotació de les beques concedides en convocatòries anteriors i que es renoven per a l'exercici 2005.
  
5. Requisits de les persones beneficiàries
  
Per a optar a les beques de personal investigador de caràcter predoctoral convocades en la present orde és necessari complir els següents requisits:
  
1. Generals:
  
a) Tindre la nacionalitat espanyola, o ser nacional d'un estat membre de la Unió Europea o ser estranger amb autorització o amb permís de residència o d'estada per estudis a Espanya, en el moment de sol·licitar la beca i, en tot cas, residir a la Comunitat Valenciana.
  
b) Estar en possessió del títol de llicenciatura, d'enginyeria o d'arquitectura, o trobar-se en condicions d'obtindre'l en la data de finalització del termini de presentació de sol·licituds. En el cas de títols obtinguts a l'estranger o en centres universitaris espanyols no públics, és d'aplicació el que disposa la legislació vigent sobre títols i, especialment, el que disposa el Reial Decret 778/1998, de 30 d'abril (BOE, d'1 de maig), segons el qual poden accedir als estudis universitaris de tercer cicle els estudiants sense necessitat que els seus títols estrangers estiguen prèviament homologats si són admesos en els programes de doctorat d'un universitat valenciana.
  
La data de finalització dels estudis de la titulació requerida ha de ser posterior a l'1 de gener de 2000, excepte en els casos assenyalats tot seguit, que han de ser correctament justificats, en què ha de ser posterior a l'1 de gener de 1997:
  
b.1) Les persones amb la llicenciatura en Medicina, Farmàcia, Biologia, Química o Psicologia que en el moment de sol·licitar la beca tinguen el títol oficial de l'especialitat Mèdica (MIR), o Farmacèutica (FIR), o tinguen el certificat oficial de l'especialitat en Biologia (BIR), Química (QUIR), o Psicologia (PIR).
  
b.2) Les persones que acrediten haver-se dedicat a l'atenció i cura dels fills menors de cinc anys entre l'1 de gener de 1997 i el 31 de desembre de 1999.
  
b.3) Les persones llicenciades que acrediten haver treballat en una empresa entre l'1 de gener de 1997 i el 31 de desembre de 1999.
  
b.4) Els sol·licitants que acrediten haver realitzat el servici militar o la prestació social substitutòria entre l'1 de gener de 1997 i el 31 de desembre de 1999.
  
Acreditar una o diverses excepcions a la data de finalització d'estudis indicades en el paràgraf anterior ha d'incloure com a mínim el 50% del període comprés entre la data de finalització d'estudis i el 31 de desembre de 1999.
  
c) No tindre el títol de doctor/a.
  
2. Específics
  
a) Per a la modalitat A:
  
Posseir una nota mitjana de l'expedient acadèmic igual o superior a 3 punts, i haver obtingut el títol en un centre espanyol públic o no públic.
  
b) Per a la modalitat B:
  
b.1) Posseir una nota mitjana de l'expedient acadèmic igual o superior a 1.90 punts.
  
b.2) Realitzar la investigació que es proposa en el marc d'un projecte de I+D+I vigent, finançat amb fons públics per mitjà de convocatòria competitiva o en el d'un grup de I+D+I subvencionat per la Generalitat Valenciana en l'exercici 2003 o 2004.
  
3. Als efectes que preveu la present convocatòria, la nota mitjana de l'expedient acadèmic s'obté amb el càlcul de la mitjana aritmètica ponderada amb dos decimals de les assignatures aprovades, corresponents, si és el cas, als dos cicles que acrediten l'obtenció del títol acadèmic declarat en la sol·licitud.
  
En aplicació del que preveuen els apartats 13.4 i 13.5 de l'article 1 del Reial Decret 1267/1994, s'establix per a este càlcul la següent taula d'equivalències:
  
- Matrícula d'honor: 4 punts
  
- Excel·lent: 3 punts
  
- Notable: 2 punts
  
- Aprovat: 1 punt
  
Per la seua part, la ponderació de dites qualificacions s'efectua segons el criteri següent: suma dels crèdits superats multiplicats cada un d'estos pel valor de la qualificació que correspon, a partir de la taula d'equivalències del paràgraf anterior, i dividit pel nombre de crèdits totals de l'ensenyament corresponent.
  
A estos efectes les assignatures convalidades tenen una equivalència d'1; per a les assignatures adaptades es computa la qualificació obtinguda en el centre de procedència i el reconeixement de crèdits en què no existix qualificació no s'ha de tindre en compte als efectes de la ponderació.
  
6. Formalització de les sol·licituds
  
1. Les sol·licituds es presenten d'acord amb el que especifiquen les normes generals de procediment d'esta orde.
  
2. L'imprés de sol·licitud (33162) s'acompanya dels següents documents (tant l'imprés de sol·licitud com la documentació requerida són susceptibles de presentar-se de forma telemàtica. En l'altre cas s'ha de presentar en doble exemplar):
  
- Curriculum vitae de la persona sol·licitant (imprés 33560).
  
- Fotocòpia del certificat acadèmic personal detallat, en el qual ha de figurar la titulació, les qualificacions obtingudes, la data d'obtenció de les qualificacions, el nombre de convocatòries i la nota mitjana de l'expedient acadèmic, corresponent, si és el cas, als dos cicles que acrediten l'obtenció del títol acadèmic declarat en la sol·licitud i calculada sobre 4, d'acord amb el que establix l'apartat 5.3 d'este mateix annex. Quan el certificat acadèmic corresponga a estudis realitzats a l'estranger, ha d'incloure una taula amb la tipologia de les qualificacions possibles, i en el cas que estiga redactat en una llengua diferent a les oficials de la Comunitat Valenciana s'ha d'adjuntar traducció realitzada per un intèrpret autoritzat.
  
- En el cas de no utilitzar la via telemàtica amb firma electrònica avançada per a la presentació de sol·licituds, fotocòpia del DNI (document nacional d'identitat), del document equivalent en el cas de nacionals d'estats membres de la Unió Europea o, en el cas de nacionals dels estats no membres de la Unió Europea, de la targeta d'estranger o d'altra documentació que acredite el compliment del requisit que indica la base 5.1.a). Si en estos documents figura una adreça que no pertany a la Comunitat Valenciana, s'ha d'acreditar el domicili actual.
  
- Memòria descriptiva del projecte de tesi doctoral que es pretén realitzar (imprés 33076).
  
- Curriculum vitae del director o directora de la tesi (imprés 33445).
  
- Informe breu sobre l'historial científic i tècnic dels últims anys del grup investigador en el qual s'integra la persona becària (imprés 33250).
  
3. Les sol·licituds han de comptar amb la conformitat de representant legal en matèria d'investigació, o persona en qui delegue, de l'entitat en la qual es desitja realitzar el treball d'investigació. Per a formalitzar este requisit, les universitats o entitats d'investigació han d'aportat una relació de les persones becàries les sol·licituds de les quals donen suport, dels directors de tesi i, si és el cas, de la vigència dels projectes d'investigació en l'àmbit dels quals es formaran les persones becàries.
  
7. Condicions
  
1. Cada persona sol·licitant sols pot presentar una sol·licitud de beca predoctoral, però pot sol·licitar les dues modalitats, sempre que presente la documentació necessària.
  
2. Sols pot assignar-se una beca per cada director o directora de tesi, i per cada projecte o grup de I+D+I.
  
8. Avaluació i selecció de candidats
  
1. Modalitat A:
  
L'avaluació es fa amb l'aplicació a la nota mitjana del respectiu expedient acadèmic, calculada segons el que preveu l'apartat 5.3, del present annex, una ponderació que correspon a la titulació obtinguda a partir de la respectiva mitjana aritmètica ponderada dels expedients acadèmics de les tres últimes promocions de les universitats públiques de la Comunitat Valenciana.
  
Es concedixen als millors expedients acadèmics obtinguts segons la nota mitjana ponderada. En el cas d'igualtat de les qualificacions es valora la resta del currículum, així com les característiques del treball de tesi. En el cas de persones sol·licitants que concorren a les dos modalitats A i B, es realitza en primer lloc l'avaluació que correspon a la modalitat A.
  
2. Modalitat B:
  
L'avaluació de la resta de sol·licituds es fa d'acord amb els següents criteris:
  
a) La nota mitjana de l'expedient acadèmic de la persona candidata, en un percentatge del 40% de la puntuació total.
  
b) El currículum de la persona candidata relacionat amb l'activitat d'investigació: estudis universitaris de tercer cicle en les seus diferents nivells, altres estudis oficials de postgrau i publicacions científiques, en un percentatge del 20% de la puntuació total.
  
c) Qualitat i interés científic i / o tècnic del projecte de tesi i la viabilitat d'este, en un percentatge del 20% de la puntuació total.
  
d) Els mèrits científics i tècnics del director o directora del treball i del grup d'investigació en el qual s'integra, en un percentatge del 20% de la puntuació total.
  
3. Per a l'avaluació dels aspectes cientificotècnics d'estos criteris, la Direcció General d'Universitats i Investigació pot demanar l'assessorament de l'Agència Nacional d'Avaluació i Prospectiva o d'experts en les matèries específiques que es consideren necessaris.
  
4. Realitzada l'avaluació dels aspectes cientificotècnics, l'òrgan competent per a la gestió d'estes ajudes, eleva al director d'Universitats i Investigació la proposta de selecció de candidats i, si és el cas, les llistes de reserva.
  
9. Obligacions particulars de la persona becària
  
La persona becària té l'obligació de:
  
a) Incorporar-se a la Universitat o al centre d'investigació corresponent en el termini previst en la resolució de concessió i notificar la dita incorporació a la Direcció General d'Universitats i Investigació en els 10 dies següents a la data en què es produïx, per mitjà de la presentació de l'imprés normalitzat que figura en l'adreça d'internet abans referida (imprés 33495), i dedicar-se eficaçment al treball d'investigació proposat, d'acord amb les normes de l'organisme, s'entén que si no s'incorpora o no notifica la incorporació en els terminis citats, es considera que renuncia a la beca, excepte si gaudix de les suspensions previstes en la present orde.
  
b) Presentar en la Conselleria de Cultura, Educació i Esport, en el termini d'un mes des de la finalització de la beca, independentment de la causa que en motive la finalització, una memòria de tot el treball realitzat en el període global becat (imprés 33134), i un exemplar de totes les publicacions, articles i treballs que es poden derivar del dit treball i els resultats obtinguts.
  
c) Els becaris i la universitat tenen l'obligació de comunicar a la Conselleria de Cultura, Educació i Esport, la lectura i defensa de la tesi doctoral, si és el cas, en el termini d'un mes des que es produïx. La persona becària ha de presentar, en el dit termini, una còpia del resguard de la sol·licitud del títol de doctor.
  
d) La persona becària pot sol·licitar a la Direcció General d'Universitats i Investigació, en el termini d'un mes des de la lectura i defensa de la tesi doctoral, continuar el gaudi de la beca fins a un màxim del període concedit. La dita sol·licitud (imprés 33521), s'acompanya de la següent documentació:
  
- Informe específic del treball a realitzar en dit període (imprés 33901)
  
- Informe del director o directora del treball de tesi, sobre la conveniència del treball a realitzar i de l'ampliació del període (imprés 33952).
  
e) Per a qualsevol canvi de projecte d'investigació, de director o d'entitat, s'ha de sol·licitar autorització per escrit a la Direcció General d'Universitats i Investigació i s'ha d'adjuntar els corresponents impresos normalitzats segons la naturalesa del canvi sol·licitat:
  
- Canvi de projecte de tesis doctoral (impresos 33980 i 33396).
  
- Canvi de director o directora de la tesi doctoral (impresos 33973, 33873 i 33396).
  
- Canvi de projecte o de grup de I+D+I (impresos 33007 i 33403).
  
- Canvi d'entitat a la qual està adscrita la persona becària (impresos 33038 i 33841).
  
El director general d'Universitats i Investigació, a la vista de la documentació aportada, resol l'autorització o no del canvi proposat.
  
10. Règim d'incompatibilitats
  
El gaudi d'una beca a l'empara d'esta convocatòria és incompatible amb qualsevol altra beca o ajuda finançada amb fons públics o privats espanyols o comunitaris i amb sous o salaris de qualsevol naturalesa, llevat d'aquells que poden rebre com a complements que vinguen de projectes de I+D+I i de contractes realitzats en aplicació de l'article 83 de la Llei Orgànica 6/2001, de 21 de desembre, d'Universitats, i de la Llei 13/1986, de 14 d'abril, de Foment i Coordinació General de la Investigació Científica i Tècnica.
  
Les persones becàries i les entitats receptores d'estes han de comunicar a la Direcció General d'Universitats i Investigació qualsevol causa d'incompatibilitat.
  
11. Docència
  
Les persones becàries poden prestar col·laboracions, amb fins formatius, en tasques docents d'un departament universitari, i sota la supervisió d'un professor, amb l'acord previ entre la persona que dirigix la tesi i el departament implicat, fins a un màxim de seixanta hores lectives per any. El departament universitari ha de fer una certificació de la docència impartida per part de la persona becària en acabar la realització, i la dita certificació s'ha de presentar en la Conselleria de Cultura, Educació i Esport. En casos excepcionals i correctament justificats la col·laboració en tasques docents pot ser superior a les seixanta hores lectives per any, amb l'autorització prèvia del director general d'Universitats i Investigació.
  
12. Suspensió de les beques
  
D'acord amb les normes generals de procediment establides en l'annex I per a sol·licitar l'ajornament en la incorporació de la persona becària i la interrupció temporal del gaudi de la beca s'han d'usar els impresos 33173 i el 33972, respectivament.
  
13. Renúncies
  
D'acord amb les normes generals de procediment establides en l'annex I per a comunicar la renúncia a la beca s'ha d'utilitzar l'imprés 33439.
  
14. Renovacions
  
1. El director general d'Universitats i Investigació, resol les renovacions anuals de les beques concedides a l'empara de la present orde, així com les renovacions anuals de les beques de les mateixes característiques concedides a l'empara de convocatòries anteriors, que estan condicionades a complir tots els requisits exigits en esta convocatòria.
  
2. Per a això la persona becària ha de presentar durant el mes d'octubre de cada exercici pressupostari, un imprés normalitzat de sol·licitud (imprés 33381), al qual s'acompanya de la següent documentació:
  
- Un informe de la persona becària sobre el treball d'investigació realitzat i els resultats obtinguts que ha d'incloure el pla de treball del període per al qual es demana la renovació (imprés 33941).
  
- Un informe del director o directora de la tesi que avalue el treball realitzat i la necessitat de renovació (imprés 33129)
  
3. La renovació està condicionada a l'existència de crèdit adequat i suficient en el corresponent exercici pressupostari.
  
15. Justificació de l'ajuda institucional
  
Per a la justificació de l'ajuda institucional, la universitat o el centre d'investigació d'aplicació de la beca, ha de trametre a la Direcció General d'Universitats i Investigació la següent documentació:
  
a) En el cas d'entitats que han de retre comptes a la Generalitat Valenciana, les ajudes es justifiquen per mitjà de certificació per a cada una de les beques concedides firmada pel director o directora del projecte de tesi i amb la conformitat del representant legal de l'entitat en matèria d'investigació i de la persona becària en què ha de constar la quantitat corresponent al total i el desglossament per a cada un dels epígrafs indicats en l'apartat 4.2 d'este annex.
  
b) La resta d'entitats públiques o privades a més de la certificació anterior han d'adjuntar tots els originals o còpies compulsades dels justificants dels gastos realitzats, expedits d'acord amb la normativa vigent.
  
Amb caràcter general, el termini per a presentar les justificacions acaba el 31 de gener de 2006 en el cas que s'haja fet la bestreta del pagament i el 10 de desembre de 2005 si no s'ha fet el pagament anticipat.
  
ANNEX III
  
Ajudes per a estades de becaris predoctorals en centres d'investigació ubicats fora de la Comunitat Valenciana
  
1. Objecte de la convocatòria
  
L'objecte d'esta convocatòria és la concessió d'ajudes per a estades de becaris predoctorals en centres d'investigació, fora de la Comunitat Valenciana, que siguen necessàries per al treball d'investigació de les persones sol·licitants i que tenen com a objectiu l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives que en el context del projecte de tesis de la persona becària redunden en el benefici de la formació científica i tècnica d'esta.
  
2. Persones beneficiàries
  
Poden ser persones beneficiàries d'estes ajudes els becaris predoctorals de la Generalitat Valenciana. Han de tindre la condició de becaris durant el període de realització de l'estada.
  
3. Duració i període de realització de les estades
  
1. L'estada s'ha de realitzar en un únic centre d'investigació ubicat fora de la Comunitat Valenciana i ha de tindre una duració ininterrompuda mínima d'un mes i màxima de sis mesos.
  
2. El període de realització de l'estada subvencionada pot ser entre l'1 de gener i el 31 de desembre de 2005.
  
3. Quan l'objecte de l'estada siga la consulta bibliogràfica o documental, la seua duració no pot excedir d'un mes. Excepcionalment, i en funció de les característiques del projecte es poden concedir ajudes per a este tipus d'estades per un període de duració superior al mes.
  
4. La duració màxima acumulada en successives estades subvencionades per la Generalitat Valenciana durant el gaudi total de la beca no ha d'excedir de dotze mesos.
  
4. Formalització de sol·licituds
  
1. Les sol·licituds es presenten d'acord amb el que especifiquen les normes generals de procediment d'esta orde.
  
2. L'imprés de sol·licitud (imprés 33221) s'acompanya dels següents documents (tant l'imprés de sol·licitud com la documentació requerida són susceptibles de presentar-se de forma telemàtica, en altre cas s'han de presentar en doble exemplar):
  
a) Memòria del treball d'investigació a desplegar per part de la persona becària, en la qual s'ha de justificar l'oportunitat de l'estada (imprés 33919).
  
En el termini de 10 dies des de la notificació de la concessió de l'ajuda, s'ha d'aportar el certificat del centre receptor d'acceptació de l'estada del becari durant les dates sol·licitades (imprés 33271). La no presentació d'este document abans de la data d'inici de l'estada és motiu de revocació de l'ajuda.
  
5. Avaluació i selecció
  
1. Els criteris establits per a l'avaluació d'estes activitats són els següents:
  
a) Interés cientificotècnic i repercussions de l'activitat proposada en el mateix treball d'investigació (fins a un màxim de 10 punts).
  
b) Viabilitat de l'execució en el temps sol·licitat (fins a un màxim de 10 punts).
  
c) Es primen amb 2 punts les estades que es realitzen fora d'Espanya.
  
En el cas d'igualtat en la puntuació es prioritza les estades a realitzar per les persones becàries que es troben en el últim any de gaudi de la beca per la formació de personal investigador de caràcter predoctoral.
  
2. Per a l'avaluació dels aspectes cientificotècnics d'estos criteris, la Direcció General d'Universitats i Investigació pot demanar l'assessorament de l'Agència Nacional d'Avaluació i Prospectiva o dels experts en les matèries que consideren necessaris.
  
3. Realitzada l'avaluació dels aspectes cientificotècnics, l'òrgan competent per a gestionar esta ajuda eleva al director general d'Universitats i Investigació la proposta de resolució, així com una proposta de pressuposts per al finançament de les estades determinada segons el que establix l'apartat 6.1 d'este annex.
  
6. Quantia de les ajudes
  
1. Les ajudes consistixen en una dotació mensual entre 900 i 1.100€ bruts, segons el país de destinació, per a gastos d'allotjament i manutenció i una ajuda per al viatge d'anada i de tornada al centre de destinació, que té una quantia màxima de 500€.
  
2. La resolució de concessió d'estes ajudes establix la duració i la resta de condicions.
  
3. En els supòsits que impliquen un guany econòmic a la persona beneficiària inferior al corresponent a un mes natural, la prestació econòmica es proporcional al dit període.
  
7. Compatibilitat de les ajudes
  
1. Estes ajudes són compatibles amb el gaudi de la beca de formació de personal investigador de caràcter predoctoral de la Generalitat Valenciana i incompatibles amb qualsevol altra obtinguda per a la mateixa finalitat objecte d'esta convocatòria.
  
8. Obligacions de les persones beneficiàries
  
Les persones beneficiàries tenen l'obligació de:
  
1. Comunicar a la Direcció General d'Universitats i Investigació (imprés 33603), la seua incorporació a la universitat o centre d'investigació de destinació en els deu dies següents a la data en que es produïx, amb indicació de l'adreça postal a efectes de notificacions, i, si és el cas, l'adreça electrònica. En el cas de no comunicar la incorporació en el termini citat, s'entén que renuncia a l'ajuda concedida.
  
2. Ajustar la seua actuació a les normes de l'organisme d'investigació al qual s'incorpora i exercir l'activitat en règim de dedicació exclusiva.
  
3. Qualsevol canvi en les condicions de l'estada subvencionada ha de ser notificat expressament, i, prèviament a la realització d'esta, per mitjà d'escrit dirigit a la Direcció General d'Universitats i Investigació per a la seua autorització (imprés 33517). L'incompliment de la dita notificació pot donar lloc a la modificació de la resolució de concessió.
  
4. Totes les persones beneficiàries han de tindre una assegurança d'accidents, una d'assistència mèdica i una altra de responsabilitat civil, l'àmbit de cobertura de les quals ha d'incloure el país de destinació, i que haurà de ser subscrita per l'entitat a la qual estan adscrits.
  
9. Pagament de les ajudes concedides
  
Les ajudes concedides es lliuren directament a les persones beneficiàries en la resolució de concessió i es poden fer efectives en la totalitat a partir del moment de la concessió.
  
10. Justificació de les ajudes
  
1. Les persones beneficiàries de les ajudes han de trametre a la Direcció General d'Universitats i Investigació, en el termini d'un mes des de la finalització de l'estada, la documentació següent:
  
- L'informe del treball realitzat, que ha de tindre els resultats obtinguts i on es fa constar la conformitat del director o directora del treball o, si és el cas, la del director o directora de la institució o centre on s'ha desplegat l'estada (imprés 33605).
  
- Certificat de l'estada emés pel representant legal del centre de destinació en el qual han de constar les dates d'inici i de finalització de l'estada i que ha de comptar amb el vistiplau del responsable de l'equip o grup científic receptor (imprés 33618).
  
2. La realització de l'estada per un període de temps inferior al previst en la resolució de concessió de l'ajuda suposa l'obligació de reintegrar una part de la quantia rebuda proporcional al període no gaudit de l'estada.
  
ANNEX IV
  
Ajudes per a estades en centres d'investigació fora de la Comunitat Valenciana, dirigides a professors i investigadors de les universitats i centres d'investigació i a doctors recents
  
1. Objecte de la convocatòria
  
L'objecte de la present convocatòria és la concessió d'ajudes a professors i investigadors i a doctors recents per a estades en centres d'investigació ubicats fora de la Comunitat Valenciana que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals, o altres activitats significatives que contribuïsquen a la major capacitació del personal investigador.
  
2. Persones beneficiàries
  
Poden ser persones beneficiàries d'estes ajudes:
  
a) Modalitat A:
  
Personal investigador amb residència a la Comunitat Valenciana que posseïx el grau de doctor i que forma part de les plantilles de les universitats, organismes públics d'investigació i altres entitats públiques o privades, de la Comunitat Valenciana, amb finalitat investigadora o de transferència de coneixements i de tecnologia, legal o estatutària, sense ànim de lucre.
  
b) Modalitat B:
  
Les persones amb titulació universitària, que residixen a la Comunitat Valenciana, amb el grau de doctor obtingut després de l'1 de gener de 2003 en alguna de les universitats de la Comunitat Valenciana, que han gaudit de la condició de becaris de formació de personal investigador de caràcter predoctoral de la Generalitat Valenciana, o de convocatòries públiques homologables, i que no formen part de les plantilles de les universitats o dels centres d'investigació.
  
3. Duració i període de realització de les estades
  
1. L'estada s'ha de realitzar en un únic centre d'investigació ubicat fora de la Comunitat Valenciana i ha de tindre una duració ininterrompuda mínima d'un mes i màxima de sis mesos.
  
2. El període de realització de l'estada ha d'estar comprés entre l'1 de gener i el 31 de desembre de 2005.
  
3. Quan l'objecte de l'estada siga la consulta bibliogràfica o documental, la seua duració no pot excedir d'un mes. Excepcionalment, i en funció de les característiques del projecte d'investigació, es poden concedir ajudes per a este tipus d'estades per un període de duració superior al mes.
  
4. Formalització de les sol·licituds
  
1. Les sol·licituds es presenten d'acord amb el que especifiquen les normes generals de procediment d'esta orde.
  
2. L'imprés de sol·licitud (imprés 33794), s'acompanya dels següents documents (tant l'imprés de sol·licitud com la documentació requerida en este apartat són susceptibles de presentar-se de forma telemàtica. En altre cas s'han de presentar en doble exemplar):
  
a) Quan no s'utilitze la via telemàtica per a presentar les sol·licituds, fotocòpia del DNI (document nacional d'identitat), del document equivalent en el cas de nacionals d'estats membres de la Unió Europea o, en el cas de nacionals dels estats no membres de la Unió Europea, de la targeta de residència o equivalent. Si en estos documents figura una adreça que no pertany a la Comunitat Valenciana, s'ha d'acreditar el domicili actual.
  
b) Memòria del treball d'investigació a desplegar (imprés 33677).
  
c) Curriculum vitae de la persona sol·licitant (imprés 33871).
  
d) Historial cientificotècnic dels últims tres anys de l'equip o grup d'investigació del centre receptor en el qual s'integra la persona sol·licitant (imprés 33124).
  
e) Per a la modalitat B, fotocòpia del títol de doctor o document equivalent segons la legislació estatal en matèria de títols.
  
En el termini de 10 dies des de la notificació de la concessió de l'ajuda, s'ha d'aportar el certificat del centre receptor d'acceptació de l'estada de l'investigador durant les dates sol·licitades (imprés 33907). No presentar este document abans de la data d'inici de l'estada és motiu de revocació de l'ajuda.
  
5. Avaluació i selecció
  
1. Els criteris que s'establixen per a l'avaluació d'estes activitats són els següents:
  
a) Currículum cientificotècnic de la persona sol·licitant (fins a un màxim de 10 punts).
  
b) Interés cientificotècnic i possibles repercussions del treball d'investigació proposat, així com la viabilitat de l'execució en el temps sol·licitat (fins a un màxim de 10 punts).
  
c) Qualitat i interés de l'historial científic del grup investigador on s'integra el candidat o, si és el cas, de la institució on es desplega l'activitat (fins a un màxim de 10 punts).
  
d) Es prima amb 2 punts les estades que es realitzen fora d'Espanya.
  
2. Per a l'avaluació dels aspectes cientificotècnics d'estos criteris, la Direcció General d'Universitats i Investigació pot demanar l'assessorament de l'Agència Nacional d'Avaluació i Prospectiva o dels experts en les matèries específiques que es consideren necessaris.
  
3. Realitzada l'avaluació dels aspectes cientificotècnics, l'òrgan encarregat per a gestionar estes ajudes eleva al director general d'Universitats i Investigació la proposta de resolució, així com una proposta del pressupost per al finançament de les estades determinada segons el que establix l'apartat 6.1 d'este annex.
  
6. Quantia de les ajudes
  
1. Les ajudes consistixen en una dotació mensual entre 1.100 i 1.300€, segons el país de destinació, per als gastos d'allotjament i manutenció, i una ajuda para el viatge d'anada i tornada al centre de destinació, que té una quantia màxima de 500€.
  
2. La resolució de concessió d'estes ajudes establix la duració i la resta de condicions d'estes.
  
3. En els supòsits que impliquen un guany econòmic al beneficiari inferior al corresponent a un mes natural, la prestació econòmica és proporcional al dit període.
  
7. Compatibilitat de l'ajuda
  
Estes ajudes són incompatibles amb qualsevol altra obtinguda per a la mateixa finalitat.
  
8. Obligacions de les persones beneficiàries
  
Les persones beneficiàries tenen l'obligació de:
  
1. Comunicar a la Direcció General d'Universitats i Investigació (imprés 33928), la incorporació a la universitat o centre d'investigació de destinació dins dels 10 dies següents a la data en què es produïx, amb indicació de l'adreça postal a efectes de notificacions i, si és el cas, l'adreça electrònica. En el cas que no es comunique la incorporació en el termini citat, s'entén que renuncia a l'ajuda concedida.
  
2. Ajustar l'actuació a les normes de l'organisme d'investigació al qual s'incorpora i executar la seua activitat en règim de dedicació exclusiva.
  
3. Qualsevol canvi en les condicions de l'estada subvencionada ha de ser notificat expressament i, abans de la seua realització, per mitjà d'escrit dirigit a la Direcció General d'Universitats i Investigació per a la seua autorització (imprés 33763). No complir la dita notificació pot donar lloc a la modificació de la resolució de concessió.
  
4. Totes les persones beneficiàries han de tindre una assegurança d'accidents, d'assistència mèdica i de responsabilitat civil, l'àmbit de la qual ha d'incloure el país de destinació.
  
9. Pagament de les ajudes concedides
  
Les ajudes concedides es lliuren directament a les persones beneficiàries en la resolució de concessió i es poden fer efectives en la seua totalitat a partir del moment de la concessió.
  
10. Justificació de les ajudes
  
1. Les persones beneficiàries de les ajudes han de trametre a la Direcció General d'Universitats i Investigació, en el termini d'un mes des de la finalització de l'estada la següent documentació:
  
- Informe del treball realitzat, que ha de tindre els resultats obtinguts i on fa constar la conformitat del responsable de l'equip o grup investigador receptor (imprés 33832).
  
- Certificat de l'estada emés pel representant legal del centre de destinació en el qual ha de constar les dates d'inici i de finalització de l'estada, amb el vistiplau del responsable de l'equip o grup científic receptor (imprés 33345).
  
2. La realització de l'estada per un període de temps inferior al previst en la resolució de concessió de l'ajuda suposa l'obligació de reintegrar una part de la quantia rebuda proporcional al període no gaudit de l'estada.
  
ANNEX V
  
Ajudes per a estades d'investigadors invitats en universitats i altres centres d'investigació radicats a la Comunitat Valenciana
  
1. Finalitat de les ajudes
  
La finalitat de l'ajuda és potenciar els contactes de la comunitat científica, tecnològica i humanística de la Comunitat Valenciana amb investigadors de reconegut prestigi que habitualment realitzen la seua investigació fora d'esta.
  
2. Beneficiaris
  
1. Poden ser beneficiaris d'estes ajudes les universitats o altres entitats públiques o privades, amb finalitat investigadora legal o estatutària, personalitat jurídica pròpia, que no tinguen ànim de lucre, i posseïsquen centres d'investigació ubicats a la Comunitat Valenciana.
  
2. Poden presentar propostes, per mitjà del seu organisme i com a investigadors responsables de l'acollida del visitant, les persones físiques amb capacitat investigadora integrades en les plantilles de les entitats esmentades en el paràgraf anterior.
  
3. Els destinataris finals de l'ajuda seran els doctors universitaris estrangers o espanyols no residents a la Comunitat Valenciana i que hagen sigut invitats.
  
3. Duració i període de realització de les estades
  
1. L'estada subvencionada ha de tindre una duració ininterrompuda mínima d'un mes i màxima de sis mesos.
  
2. El període de realització de l'estada subvencionada està comprés entre l'1 de gener i el 31 de desembre del 2005.
  
4. Formalització de sol·licituds
  
1. Les sol·licituds es presenten d'acord amb allò que s'ha especificat en les normes generals de procediment d'esta orde.
  
2. L'imprés de sol·licitud (imprés 33241) s'acompanya dels següents documents (tant l'imprés de sol·licitud com la documentació requerida en este apartat són susceptibles de presentació telemàtica . En qualsevol altre cas s'han de presentar en dos exemplars):
  
a) Currículum vitae (imprés 33710) de l'investigador invitat.
  
b) Memòria descriptiva del programa de col·laboració i detall del pla de treball per al seu desenvolupament (imprés 33148).
  
c) Currículum vitae de l'investigador responsable de la sol·licitud (imprés 33391)
  
d) Historial cientificotècnic dels tres últims anys de l'equip o grup d'investigació del centre receptor en què s'integra l'investigador invitat (imprés 33541).
  
5. Avaluació i selecció
  
1. Els criteris que s'establixen per a l'avaluació d'estes activitats són els següents:
  
a) Currículum acadèmic, científic i professional de l'investigador invitat (fins a un màxim de 10 punts).
  
b) Interés cientificotècnic del programa de col·laboració i viabilitat de la seua execució en el temps sol·licitat i amb els recursos disponibles. Aportació que representa l'estada (fins a un màxim de 10 punts).
  
c) Qualitat i interés de l'historial científic del grup investigador que subscriu la sol·licitud (fins a un màxim de 10 punts).
  
2. Per a l'avaluació dels aspectes cientificotècnics d'estos criteris, la Direcció General d'Universitats i Investigació pot demanar l'assessorament de l'Agència Nacional d'Avaluació i Prospectiva o dels experts en les matèries específiques que es consideren necessaris.
  
3. Realitzada l'avaluació dels aspectes cientificotècnics, l'òrgan competent per a gestionar estes ajudes eleva el director general d'Universitats i Investigació la proposta de resolució, junt amb la proposta de pressupost per al finançament de les estades determinat conforme al que establix l'apartat 6.1 d'este annex.
  
6. Quantia de les ajudes
  
1. L'import de l'ajuda es calcula en funció dels mèrits del candidat proposat, tenint en compte la duració de l'estada i les disponibilitats pressupostàries i consistix en una dotació mensual entre 1.100 i 2.000€ per a gastos d'allotjament i manutenció i una ajuda per als viatges d'anada i de tornada, que té una quantia màxima de 500€.
  
2. La resolució de concessió d'estes ajudes establix la duració i la resta de condicions d'estes.
  
3. En aquells supòsits que impliquen un guany econòmic al beneficiari inferior al corresponent a un mes natural, la prestació econòmica és proporcional a tal període.
  
7. Compatibilitat de l'ajuda
  
La percepció d'estes ajudes és compatible amb el cobrament de les retribucions, que el candidat o candidata perceba de la institució d'origen durant la seua estada a la Comunitat Valenciana.
  
8. Obligacions particulars dels beneficiaris
  
1. L'organisme receptor corresponent ha de comunicar a la Direcció General d'Universitats i Investigació (imprés 33280), la incorporació de l'investigador invitat dins dels deu dies següents a la data en què es produïsca. En cas de no comunicar la incorporació en el termini citat, s'entén que renuncia a l'ajuda concedida.
  
2. Qualsevol canvi en les condicions de l'estada subvencionada ha de ser notificat expressament i, prèviament a la realització d'esta, per mitjà d'escrit dirigit a la Direcció General d'Universitats i Investigació per a la seua autorització. L'incompliment de la dita notificació pot donar lloc a la modificació de la resolució de concessió.
  
3. Tots els investigadors invitats han de tindre una assegurança d'accidents, d'assistència mèdica i de responsabilitat civil.
  
9. Pagament de les ajudes
  
1. Les ajudes concedides es lliuren a les entitats beneficiàries previstes en la resolució de concessió i es poden fer efectives en la seua totalitat a partir del moment de la concessió.
  
10. Justificació
  
1. Els beneficiaris de les ajudes han de trametre a la Direcció General d'Universitats i Investigació, en el termini d'un mes des de la finalització de l'estada, la documentació següent:
  
a) Breu informe del treball realitzat, que continga els resultats obtinguts i on es faça constar la conformitat del responsable de l'equip d'investigació receptor o, si és el cas, la del director de la institució o centre on es desenvolupe l'estada (imprés 33007).
  
b) Certificat de l'estada emés pel representant legal del centre de destinació en què consten les dates d'estada (imprés 33547).
  
c) Les ajudes concedides a les entitats que hagen de retre comptes a la Generalitat Valenciana, es justifiquen en el termini d'un mes, per mitjà de certificació expedida per l'òrgan competent on s'expresse que l'ajuda ha sigut degudament registrada en la comptabilitat de l'entitat, que els fons percebuts s'han destinat a realitzar l'activitat per a la qual van ser concedits i que la documentació original acreditativa del gasto realitzat es troba en les dependències d'esta, a disposició de la Direcció General d'Universitats i Investigació, de la Intervenció General de la Generalitat Valenciana i de la Sindicatura de Comptes. A este certificat s'ha d'adjuntar una relació detallada dels gastos realitzats a càrrec d'esta subvenció.
  
d) La resta d'entitats públiques o privades han d'aportar tots els originals o còpies compulsades dels justificants dels gastos realitzats a càrrec d'esta subvenció.
  
2. En cas de tractar-se de justificacions relatives a desplaçaments efectuats amb vehicle propi, el quilometratge es considerarà justificat a raó de 0,15€ el km i s'acreditarà per mitjà de declaració responsable de la persona que l'ha realitzat (imprés 33902), en què conste el trajecte i l'import percebut de l'entitat per quilometratge i, si és el cas, peatges d'autopista, sent necessari adjuntar els justificants del peatge.
  
3. La realització de l'estada per un període de temps inferior al previst en la resolució de concessió de l'ajuda suposa l'obligació de reintegrar una part de la quantia percebuda proporcional al període no gaudit de l'estada.
  
ANNEX VI
  
Beques per a la formació de personal tècnic de suport a la investigació
  
1. Finalitat de la convocatòria i modalitats
  
1. Finalitat
  
Estes beques tenen com a finalitat la formació de personal qualificat de suport tècnic a les tasques d'investigació i desenvolupament.
  
2.Modalitats:
  
- Modalitat A: beques per a la formació de personal tècnic de suport a la investigació, amb titulació superior universitària.
  
- Modalitat B: beques per a la formació de personal tècnic de suport a la investigació, amb titulació de Tècnic o Tècnic Superior de Formació Professional o equivalent.
  
3. Perfils
  
Els perfils d'aplicació d'estes beques, proposats per les universitats i els centres d'investigació ubicats a la Comunitat Valenciana on les persones becàries desenvoluparan la seua tasca, són els que s'especifiquen en els annexos VlI (Modalitat A) i VIll (Modalitat B) de la present orde.
  
2. Duració de la beca
  
1. El període de gaudi de les beques s'establix en la resolució de concessió i finalitza com a màxim el 31 de desembre del 2005. Les beques es poden prorrogar en els successius exercicis pressupostaris fins a completar un període màxim de 24 mesos, amb els requisits establits en l'apartat 11 d'este annex.
  
2. Els períodes de gaudi d'altres beques homologables es descompten del còmput total màxim previst en el paràgraf anterior.
  
3. Dotació de la beca
  
1. La dotació de les beques és de 1.100€ bruts mensuals per a la modalitat A i de 760€ bruts mensuals per a la modalitat B
  
2. Les quantitats anteriors es lliuren a la persona beneficiària per mensualitats anticipades, sempre que siga possible. En aquells supòsits previstos en esta convocatòria que impliquen un guany econòmic a la persona beneficiària inferior al corresponent a un mes natural, la prestació econòmica és proporcional a tal període. Als pagaments realitzats s'aplica les corresponents retencions previstes en la normativa vigent.
  
3. La beca inclou també el finançament d'una assegurança d'accidents corporals, una assegurança de responsabilitat civil i una assegurança d'assistència mèdica, pel temps de gaudi de la beca, llevat que la persona beneficiària tinga la corresponent cobertura de la Seguretat Social. L'assegurança d'assistència mèdica pot ser extensible al cònjuge i als fills de la persona beneficiària sempre que no tinguen cobertura de la Seguretat Social.
  
4. La quantia de la beca es finança de la forma següent:
  
a) El pagament al becari o a la becària de les huit primeres mensualitats del període de gaudi de la beca per a cada exercici pressupostari, està a càrrec dels pressuposts de la Generalitat Valenciana del respectiu exercici.
  
b) El pagament al becari o a la becària de la resta de mensualitats del període de gaudi de la beca de cada exercici pressupostari, fins a un màxim de quatre mensualitats, així com l'assegurança d'accidents corporals, assistència mèdica i responsabilitat civil durant tot el període de gaudi de la beca, està a càrrec del pressupost de l'entitat en què el becari o la becària desenvolupa el seu treball pràctic formatiu.
  
5. Amb data 1 de gener del 2005 s'actualitza a les quanties assenyalades en els apartats anteriors la dotació de les beques concedides en convocatòries anteriors i que es renoven per a l'exercici 2005.
  
4. Requisits generals i específics de les persones beneficiàries
  
Per a optar a les beques de formació de personal tècnic de suport a la investigació convocades en la present orde és necessari el compliment dels requisits següents:
  
1. Generals:
  
a) Tindre la nacionalitat espanyola, o ser nacional d'un estat membre de la Unió Europea o ser estranger amb autorització o permís de residència o d'estada per estudis a Espanya en el moment de sol·licitar la beca i, en tot cas, residir a la Comunitat Valenciana.
  
b) No haver gaudit prèviament de beques homologables per la seua semblant quantia, procés de selecció i naturalesa, a les que es regulen en estes bases durant un període global superior a 12 mesos.
  
2. Específics:
  
a) Modalitat A:
  
- Estar en possessió del títol superior universitari (llicenciatura, enginyeria o arquitectura), en l'especialitat corresponent al perfil de beca sol·licitat, o estar en condicions d'obtindre'l abans de la finalització del termini de presentació de sol·licituds. Respecte a la validesa i efectes dels títols obtinguts en l'estranger o en centres universitaris espanyols no públics, caldrà ajustar-se al que disposa la legislació estatal en matèria de títols.
  
- La data de finalització d'estudis de la titulació requerida ha de ser posterior a l'1 de gener del 2000, excepte en els casos detallats a continuació, que ha de ser posterior a l'1 de gener de 1997:
  
a.1) Les persones llicenciades en Medicina, Farmàcia, Biologia, Química o Psicologia que en el moment de sol·licitar la beca estiguen en possessió del títol oficial d'especialitat Mèdica (MIR) o Farmacèutica (FIR), o compten amb el Certificat Oficial d'Especialitat en Biologia (BIR), Química (QUIR), o Psicologia (PIR).
  
a.2) Les persones que acrediten haver-se dedicat a l'atenció i cura de fills menors de cinc anys entre l'1 de gener de 1997 i el 31 de desembre de 1999.
  
a.3) Les persones llicenciades que acrediten haver treballat en una empresa entre l'1 de gener de 1997 i el 31 de desembre de 1999.
  
a.4) Els sol·licitants que acrediten haver realitzat el servici militar o la prestació social substitutòria entre l'1 de gener de 1997 i el 31 de desembre de 1999.
  
L'acreditació d'una o diverses de les excepcions a la data de finalització d'estudis indicades en el paràgraf anterior ha de comprendre com a mínim el 50% del període comprés entre la data de finalització d'estudis i el 31 de desembre de 1999.
  
b) Modalitat B:
  
- Estar en possessió del títol de Tècnic o de Tècnic Superior de Formació Professional, o equivalent, en la branca o família professional corresponent al perfil de beca sol·licitada, o haver superat, abans de la finalització del termini de presentació de sol·licituds, totes les matèries exigibles per a la seua obtenció.
  
- La data de finalització d'estudis de la titulació requerida ha de ser posterior a l'1 de gener del 2000 o posterior, excepte en els casos detallats a continuació, que ha de ser posterior a l'1 de gener de 1997:
  
b.1) Les persones que acrediten haver-se dedicat a l'atenció i cura de fills menors de cinc anys entre l'1 de gener de 1997 i el 31 de desembre de 1999.
  
b.2) Els sol·licitants que acrediten haver treballat en una empresa entre l'1 de gener de 1997 i el 31 de desembre de 1999.
  
b.3) Els sol·licitants que acrediten haver realitzat el servici militar o la prestació social substitutòria entre l'1 de gener de1997 i el 31 de desembre de 1999.
  
L'acreditació d'una o diverses de les excepcions a la data de finalització d'estudis indicades en el paràgraf anterior ha de comprendre com a mínim el 50% del període comprés entre la data de finalització d'estudis i el 31 de desembre de 1999.
  
5. Presentació de sol·licituds
  
1. Les sol·licituds es presenten d'acord amb allò que s'ha especificat en les normes generals de procediment d'esta orde.
  
2. En la sol·licitud s'indica, per orde de preferència del sol·licitant, fins a un màxim de tres perfils formatius (segons modalitat triada i requisits d'especialitat establits per a cada perfil).
  
3. Els impresos de sol·licitud (imprés 33312), aniran acompanyats dels següents documents (tant els impresos de sol·licitud com la documentació requerida en este apartat han de presentar-se en dos exemplars si no s'utilitza la via telemàtica de presentació de sol·licituds):
  
a) En el cas que no s'utilitze la via telemàtica de presentació de sol·licituds, fotocòpia del DNI (document nacional d'identitat), del document equivalent en el cas de nacionals d'estats membres de la Unió Europea o, en el cas de nacionals dels estats no membres de la Unió Europea, de la targeta d'estranger o d'una altra documentació que acredite el compliment del requisit indicat en la base 4.1.a). Si en estos documents figura una adreça que no pertany a la Comunitat Valenciana, s'ha d'acreditar el domicili actual.
  
b) Fotocòpia del certificat acadèmic oficial on figura la titulació que es posseïx i les qualificacions obtingudes i les seues dates. En el cas de les persones sol·licitants de la modalitat A, el mencionat certificat acadèmic ha d'indicar la nota mitjana de l'expedient acadèmic, corresponent als dos cicles que acrediten l'obtenció del títol acadèmic declarat en la sol·licitud i calculada sobre 4, d'acord amb el que establix l'apartat 6.1.a)1 d'este mateix annex. Quan el certificat acadèmic corresponga a estudis realitzats en l'estranger, ha d'incloure una taula amb la tipologia de les qualificacions possibles, i en el cas que estiga redactat en llengua diferent de les oficials de la Comunitat Valenciana ha d'adjuntar-se traducció realitzada per un intèrpret autoritzat. En el cas de les persones sol·licitants de la modalitat B, el mencionat certificat acadèmic ha d'indicar la nota mitjana de l'expedient.
  
c) Curriculum vitae actualitzat de la persona sol·licitant i documentació justificativa de tots els mèrits que s'al·leguen (imprés 33417).
  
4. Una vegada finalitzat el procés de selecció, i en el cas que hagen quedat perfils vacants, estos poden ser assignats, prèvia comunicació, nova entrevista i acceptació de les parts implicades, a aquelles persones sol·licitants d'altres perfils que no hagen sigut adjudicataris de beca i que reunisquen els requisits de titulació del perfil vacant.
  
6. Avaluació i selecció de candidats
  
1. L'avaluació de sol·licituds es realitza d'acord al barem següent:
  
a) Expedient acadèmic del candidat o candidata (fins a un màxim de 40 punts).
  
Als efectes previstos en la present convocatòria, la nota mitjana de l'expedient acadèmic s'obtindrà de la forma següent:
  
a) 1. Modalitat A: la nota mitjana de l'expedient acadèmic per a esta modalitat s'obté amb el càlcul de la mitjana aritmètica ponderada, amb dos decimals, de les assignatures aprovades, corresponents als dos cicles que acrediten l'obtenció del títol acadèmic declarat en la sol·licitud. A la dita nota mitjana se li aplica una ponderació corresponent a la seua titulació, obtinguda d'acord amb la respectiva mitjana aritmètica ponderada dels expedients acadèmics de les tres últimes promocions de les universitats públiques de la Comunitat Valenciana.
  
En aplicació del que preveuen els apartats 13.4 i 13.5 de l'article 1 del Reial Decret 1267/1994 s'establix per a este càlcul la següent taula d'equivalències:
  
- Matrícula d'Honor: 4 punts
  
- Excel·lent: 3 punts
  
- Notable: 2 punts
  
- Aprovat: 1 punt
  
Per la seua banda, la ponderació de les dites qualificacions s'efectua d'acord amb el criteri següent: suma dels crèdits superats multiplicats cada un d'ells pel valor de la qualificació que corresponga, a partir de la taula d'equivalències del paràgraf anterior, i dividit pel nombre de crèdits totals de l'ensenyament corresponent.
  
A estos efectes les assignatures convalidades tenen una equivalència d'1; per a les assignatures adaptades es computa la qualificació obtinguda en el centre de procedència i el reconeixement de crèdits en què no existisca qualificació no es té en compte als efectes de ponderació.
  
a) 2. Modalitat B: la nota mitjana de l'expedient acadèmic per a esta modalitat s'obté quan no figure en el certificat, amb el càlcul de la mitjana aritmètica, sobre 10, amb dos decimals, de les assignatures aprovades.
  
En el cas que només figuren les qualificacions en forma literal, estes es valoren com seguix:
  
- Aprovat o Bé: 5,5 punts.
  
- Notable: 7,5 punts.
  
- Excel·lent: 9 punts.
  
- Matrícula d'Honor: 10 punts.
  
En cas d'existir en l'expedient assignatures convalidades, en què no s'especifique qualificació, s'ha d'aportar certificació de la nota obtinguda en l'assignatura de referència. En absència d'esta es computa com a aprovat.
  
b) Altres mèrits curriculars de la persona sol·licitant, relacionats amb el perfil formatiu sol·licitat (altres titulacions, publicacions, cursos realitzats relacionats amb el perfil sol·licitat, contractes de treball, participació en projectes d'investigació, cursos oficials d'idiomes o llengües, premis rebuts, assistència a congressos i jornades, estades en centres estrangers amb finalitat investigadora o acadèmica...), (fins a un màxim de 30 punts).
  
c) Adequació del perfil formatiu de la persona sol·licitant als requeriments específics del lloc sol·licitat (fins a un màxim de 30 punts).
  
2. La valoració dels apartats b i c es realitza en col·laboració amb les entitats de destinació on es desenvolupa el treball. A estos efectes, els respectius tutors de pràctiques formatives o responsables dels departaments on es realitza el treball d'investigació, proposats per les entitats de destinació, valoren els mèrits curriculars i realitzen una entrevista a les persones preseleccionades per a cada perfil formatiu. Els resultats d'esta valoració s'arrepleguen en una proposta d'avaluació que ha d'incloure un informe detallat i raonat de la puntuació atorgada. Esta proposta es tramet a la Direcció General d'Universitats i Investigació amb la firma de conformitat del representant legal en matèria d'investigació de l'entitat de destinació.
  
3. Una vegada efectuada la valoració dels expedients, l'òrgan competent per a gestionar estes beques eleva el director general d'Universitats i Investigació la proposta de selecció de candidats i, si és el cas, les llistes de reserva.
  
7. Obligacions particulars del becari o becària
  
El becari o becària té l'obligació de:
  
a) Incorporar-se a la universitat o centre d'investigació corresponent en el termini previst en la resolució de concessió i notificar la dita incorporació a la Direcció General d'Universitats i Investigació dins dels 10 dies següents a la data en què es produïsca, per mitjà de presentació de l'imprés normalitzat 33359 que figura en l'adreça d'internet abans referida, entenent que si no s'incorpora o no notifica la incorporació en els terminis esmentats, es considera que renuncia a la beca, excepte si està gaudint de suspensions previstes en la present orde.
  
b) Dedicar-se eficaçment al treball pràctic de formació proposat, d'acord amb les normes de l'organisme.
  
c) Presentar en la Conselleria de Cultura, Educació i Esport, en el termini d'un mes des de la finalització de la beca, independentment de la causa que en motive la finalització, una memòria de tot el treball realitzat en el període global becat amb la firma de conformitat del tutor de la pràctica formativa (imprés 33555).
  
d) Formalitzar els informes, formularis i la resta de documents que, als efectes del gaudi de la beca, siguen remesos per les entitats que col·laboren en la gestió del programa.
  
e) Sol·licitar autorització de la Direcció General d'Universitats i Investigació per a efectuar qualsevol modificació que afecte el desenvolupament de la beca (imprés 33734). Junt amb la sol·licitud es presenta informe del tutor de la pràctica formativa o responsable del departament on es realitza el treball d'investigació exposant les raons que justifiquen el canvi.
  
8. Règim d'Incompatibilitats
  
El gaudi d'una beca a l'empara d'esta convocatòria és incompatible amb qualsevol altra beca o ajuda finançada amb fons públics o privats espanyols o comunitaris i amb sous o salaris de qualsevol naturalesa, excepte els que podrien rebre com a complements provinents de projectes de I+D+I i de contractes realitzats en aplicació de l'article 83 de la Llei Orgànica 6/2001, de 21 de desembre, d'Universitats, i de la Llei 13/1986, de 14 d'abril, de Foment i Coordinació General de la Investigació Científica i Tècnica.
  
Els becaris i les entitats receptores de becaris han de comunicar a la Direcció General d'Universitats i Investigació qualsevol causa d'incompatibilitat.
  
9. Suspensió de les beques
  
D'acord amb les normes generals de procediment establides en l'annex I, per a sol·licitar l'ajornament en la incorporació del becari o becària i la interrupció temporal de gaudi de la beca, s'han d'utilitzar els impresos 33914 i 33959, respectivament.
  
10. Renúncies
  
D'acord amb les normes generals de procediment establides en l'annex I, per a comunicar la renúncia a la beca s'ha d'utilitzar l'imprés 33970.
  
11. Renovacions
  
1. El director general d'Universitats i Investigació, ha de resoldre les renovacions anuals de les beques concedides a l'empara de la present orde, així com les renovacions anuals de les beques de les mateixes característiques concedides a l'empara de convocatòries anteriors, que estan condicionades al compliment de tots els requisits exigits en esta convocatòria.
  
2. Per a això, el becari ha de presentar durant el mes d'octubre de cada exercici pressupostari, un imprés normalitzat de sol·licitud (imprés 33161), al qual s'acompanya la documentació següent:
  
- Un informe del becari sobre el treball d'investigació realitzat i els resultats obtinguts que ha d'incloure el pla de treball per a l'any per al qual es demana la renovació (imprés 33863).
  
- Un informe del responsable de la pràctica formativa o responsable del departament d'adscripció que avalua el treball realitzat i la necessitat la renovació (imprés 33508).
  
3. La renovació està així mateix condicionada a l'existència de crèdit adequat i suficient en el corresponent exercici pressupostari.